שיר התעסוקה
קחני אל מחנה בני ישראל, אצל ההר; לראות את התעסוקה הזו, שבמדבר -; במעברת העולים, שוכני האוהלים; קצת אשוטט, אשאף, אנשום לי ריח פועלים; במעברת העולים - ריח פועלים.; רוצה להיות בלב הנדבה של בני עמי; לראות וגם לשמוע, כי מרבים הם להביא; בבוקר בבוקר, ברצון הכי חפשי -; איש, אישה, נדבת לבם בפרץ הנפשי,; בבוקר בבוקר - החפץ הרגשי.; אבוא לנפחים, המתיכים את ערמות; התכשיטים וכלי הבית המהבהבות; ואחר כך יוצקים את הנוזל המשולהב; לבלוקים של נחושת וכסף וזהב.; אבוא לנפחים, היוצקים את המשולהב.; אבוא לנגרים, המקלפים עצי שיטים; קירות-משכן, לוחות-מזבח והרהיטים; מריח-דבק ונסורת, ספירט וטרפנטין; חולמים לתפוס מקום טוב באמצע פלורנטין.; הראני את הנגרים, המקלפים עצי שיטים; אקרב לאצבעות של הטוות והשוזרות; אורגות ומרקמות מעשה-חושב את היריעות; בארגמן ותכלת ושני ושש-מושזר; עם כל מני צורות שלא מהעולם הזה; כן, מעשה-חושב - בעולם הזה; וכאן תוקף אותי ספק משטח-הבידור:; האם לכל המקצועות יקציאו זמן-שידור?; אז רק עוד את האמנים, חושבי המחשבות; המציירים צורות הנרקמות, הנגלפות.; הראני את האמנים, המציירים את המחשבות.; לראות את בצלאל ואת אהליאב שוקלים; איך להוציא את המנורה - מקשה, והכלים; מבלוק זהב התכשיטים... שוקלים כל אונקיה; ואחר כך עושים מלאכה שלימה ונקיה; מבלוק זהב התכשיטים - שלימה ונקיה.; אשהה עוד רגע ואחוש זרימות, בהתנקז; מכל המלאכות - האהבה, בהתרכז; מכל העברים כל הדברים, בהתחבר -; אני גואה, דואה, רואה לי מחנה זוהר.; כל מרכז המעברה - מחנה זוהר.; ושוב אני בתור לקבלת דמי אבטלה.; אולי אמכור גם את כיס המרה להשתלה?; אולי לא אשלם קנסות, אשב במאסר?; קחני אל מחנה בני ישראל, אצל ההר; לראות את התעסוקה הזו שבמדבר...; הרפתנים, הדירניקים והשוחטים; הברסקאים, הרצענים והחייטים; היינאים והרוקחים, הטוחנים והאופים; והתכשיטנים המצטרפים אל הצורפים; המשוררים, הזמרים, הפורטים והנושפים...; 